КъБКъУ-м хуащIа ухуэныгъэщIэр къызэIуах
КъБР-м и Iэтащхьэ КIуэкIуэ Юрий фокIадэм и 14-м къызэIуихащ КъБКъУ-м хуащIа ухуэныгъэщIэр.
А гуфIэгъуэ Iуэхум хэтащ КъБР-м и Iэтащхьэм и Администрацэм и унафэщI Къуэдзокъуэ Мухьэмэд, КъБР-м и Правительствэм и унафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ, КъБКъУ-м и ректор Алътуд Юрий сымэ, нэгъуэщIхэри.
ЕджапIэ унэщIэм и лентI плъыжьыр зэпаупщIа иужь, республикэм и Iэтащхьэм студентхэм телевизор ин тыгъэ яхуищIащ.
— Иужьрей зэманым КъБКъУ-м зыужьыныгъэ хъарзынэхэр игъуэтащ. Университетыр къызэрызэIуахрэ илъэс 85-рэ, Къэбэрдей-Балъкъэрыр Урысейм зэрыгухьэрэ илъэс 460-рэ щрикъу гъэм мыпхуэдэ Iуэху дахэм мыхьэнэшхуэ иIэщ. Илъэс зэкIэлъхьэужьым мыбы ухуэныгъэщIэ куэд зэрыщаухам ущымыгуфIыкIынкIэ Iэмал иIэкъым. Ухуэныгъэхэм я мызакъуэу студентхэм бгъэдалъхьэ щIэныгъэкIи республикэм и еджапIэ нэхъыщхьэм зиужьу си гугъэщ. ЩIалэгъуалэр щIэныгъэм зэрыдихьэхым гур хегъахъуэ икIи гугъэ уегъэщI ди щIыналъэм къэкIуэну дахэ иIэну. Апхуэдэу, ди гуапэщ КъБКъУ-м къэралым и хэгъэгу 20-м щыщ ныбжьыщIэхэр, хамэ къэралхэм къикIахэр зэрыщеджэр. Индием щыщу цIыху 300-м щIигъум ди деж щIэныгъэ щызрагъэгъуэт, псом хуэмыдэу ахэр медицинэращ зыхуеджэр. Псори фыщыгъуазэщ медицинэм Индием щигъуэта зыужьыныгъэм и инагъым, уи гуапэ мыхъуу къанэркъым апхуэдэ къэралым къикIыурэ ди деж а Iуэхугъуэм и щэхухэм зэрыщылъэIэсым. Сыщогугъ, дызэдэIэпыкъужурэ нобэ зыIэрыдгъэхьа ехъулIэныгъэхэм хэдгъэхъуэну, адэкIи зыдужьыну.
Республикэм щыпсэу псоми, Парламентым, Правительствэм къыбгъэдэкIыу студентхэмрэ университетым и лэжьакIуэхэмрэ гъэ еджэгъуэщIэмкIэ сынывэхъуэхъуну сыхуейщ. Нобэ хуэдэ гуфIэгъуэ махуэ куэд фи гъащIэм хэтыну си гуапэщ, — захуигъэзащ КIуэкIуэ Юрий къызэхуэсахэм.
АдэкIэ псалъэ иратащ КъБКъУ-м и ректор, профессор Алътуд Юрий.
— Къэралым и еджапIэ нэхъыщхьэхэм ящыщу нэхъыфIу къалъытахэм хабжэ КъБКъУ-р. ИджыпстукIэ 75-нэ увыпIэм дыщытщ, ауэ зэдгъэпэща программэщIэ-хэм я фIыгъэкIэ увыпIэ нэхъ лъагэхэр зыIэрыдгъэхьэ- ну ди мурадщ. Ди университетым и ехъулIэныгъэхэм ящыщщ 2017 гъэм абы къыщIэтIысхьахэм я бжыгъэм зэрыхэхъуар — псори зэхэту япэ курсым цIыху миниплI къэтщтащ. Ди мурадщ зэредгъэжьам хуэдэу университетым зедгъэужьыну. Университетым и лъэбакъуэщIэ къэс къыддиIыгъыу ди республикэм и Iэтащхьэр къызэрыдбгъэдэтым, къызэрыддэIэпыкъум папщIэ сыхуейт фIыщIэ ин хуэсщIыну, — жиIащ Алътудым.
Къатищу зэтет унэщIэм метр зэбгъузэнатIэ 6180-рэ еубыд, абы и ухуэныгъэм трагъэкIуэда мылъкур федеральнэ бюджетымрэ КъБКъУ-м и бюджетым хэмыхьэу къаIэрыхьамрэ къыхэкIащ. Ухуэныгъэм и пэш 32-м цIыху 920-рэ щIэхуэнущ. Абы и лъабжьэм иIэ пэш Iэхуитлъэхуитхэм языхэзым Къэрал Эрмитажым Кавказ Ищхъэрэм щригъэкIуэкIа экспедицэм къыщагъуэтахэр щIэлъщ, апхуэдэуи КъБР-м, КъБКъУ-м я тхыдэ музейхэри хьэпшып гъэщIэгъуэнхэмкIэ гъэнщIауэ ящIащ. ЕтIуанэ къатым адыгэ, урыс, балъкъэр лъэпкъхэм я щэнхабзэр, IэпщIэлъапщIагъэр къызытещыж, нэр зыгъэгуфIэ центрхэр тетщ.
Щомахуэ Залинэ.
